Ain Seppik: Seal on mitu momenti. Ma ka ei arva, et valijaskond hakkab jagunema eestlaste ja venelaste vahel lausa kaheks. Kuid meie vene diasporaa ei ole ühtne kogu, siin on väga palju erinevaid voole. Nad tõesti ootavad oma messiast, aga ma arvan, et teda pole siit ühiskonnast tulemas. Lihtsalt siis ta peaks kuskil olemas olema. Üldine jagunemine on nii, nagu ta nähtavasti oli. Küsimus on pigem selles, missugune on nende meelsus, kes kohalikel valimistel valivad. See on omaette probleem, sest siin on igasuguseid inimesi. Kui me räägime Riigikogu valimistest nelja aasta pärast, siis seal valivad kodanikud, kellel on mingisugunegi side riigiga. Kohalikel valimistel valivad ka teised. Eks kahe ja poole aasta pärast selgub, kuidas läheb.